Rettens dom (Femte Afdeling) af 11. juli 2019 –

PlasticsEurope mod ECHA

(Sag T-185/17)

»REACH – udarbejdelse af en liste over stoffer, der er identificeret med henblik på senere at blive optaget i bilag XIV til forordning (EF) nr. 1907/2006 – opførelse af bisphenol A som reproduktionstoksisk på denne liste – artikel 57 og 59 i forordning nr. 1907/2006«

1. Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – anvendelighed på stoffer, der anvendes som mellemprodukt [Europa-Parlamentets og Rådets forordning nr. 1907/2006, art. 2, stk. 8, litra b), art. 57 og 59] (jf. præmis 44-46, 64 og 75)

2. Tilnærmelse af lovgivningerne – registrering, vurdering og godkendelse af kemikalier – REACH-forordningen – anvendelser eller kategorier af brug, som er undtaget fra godkendelseskravet – undtagelse for isolerede mellemprodukter anvendt på produktionsstedet og isolerede mellemprodukter, der transporteres – betydning for identifikationen af et sådant mellemprodukt som et særligt problematisk stof – ingen [Europa-Parlamentets og Rådets forordning nr. 1907/2006, art. 2, stk. 8, litra b), og art. 59, stk. 1] (jf. præmis 47)

3. Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – anvendelighed på stoffer, der anvendes som mellemprodukt – lempeligere registreringsbetingelser for visse stoffer – særlig retlig status – udelukket [Europa-Parlamentets og Rådets forordning nr. 1907/2006, art. 2, stk. 8, litra b), art. 17, stk. 3, og art. 18, stk. 4] (jf. præmis 51 og 54)

4. Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – kandidatliste over stoffer – oplysningskrav hvad angår særligt problematiske stoffer – rækkevidde (Europa-Parlamentets og Rådets forordning nr. 1907/2006, 56. betragtning, art. 33 og art. 59, stk. 1) (jf. præmis 52, 56 og 66)

5. Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – anvendelighed på stoffer, der anvendes som mellemprodukt – lempeligere registreringsbetingelser for visse stoffer – oplysningskrav – omfattet (Europa-Parlamentets og Rådets forordning nr. 1907/2006, art. 17, stk. 3, art. 18, stk. 4 og art. 33) (jf. præmis 53)

6. Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – fastlæggelse af, i hvilken grad et stof er problematisk – hensyntagen til andre oplysninger end dem, der vedrører farer, der udspringer af de omhandlede stoffers iboende egenskaber – lovlig [Europa-Parlamentets og Rådets forordning nr. 1907/2006, art. 57, litra f)] (jf. præmis 76, 78 og 79)

Angående

Søgsmål støttet på artikel 263 TEUF med påstand om annullation af ECHA’s afgørelse af 4. januar 2017 (ED/01/2017), hvorved bisphenol A blev opført på listen over stoffer, der er identificeret med henblik på senere at blive optaget i bilag XIV til Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT 2006, L 396, s. 1, berigtiget i EUT 2007, L 136, s. 3), således som anført i denne forordnings artikel 59, stk. 1, med den begrundelse, at dette stof var blevet identificeret som et reproduktionstoksisk stof som omhandlet i artikel 57, litra c), i forordning nr. 1907/2006.

Konklusion

1) Det Europæiske Kemikalieagentur (ECHA) frifindes.

2) PlasticsEurope bærer sine egne omkostninger og betaler de af Det Europæiske Kemikalieagentur (ECHA) og ClientEarth afholdte omkostninger.